প্রথম বিশ্বযুদ্ধ শেষ হওয়ার পর উসমানীয় সাম্রাজ্য বিলুপ্ত হয়। এসময় উসমানীয় ইরাকের তিনটি প্রদেশ ("ভিলায়েত") ব্রিটেনের নিয়ন্ত্রণে আসে। ব্রিটিশ আধিপত্যের পরে ইরাকে বিদ্রোহ দেখা দেয় ফলে ইরাক শাসন করা কঠিন হয়ে উঠে। তাই ব্রিটিশপন্থি শাসন প্রতিষ্ঠার জন্য হাশিমি বাদশাহদের অধীনে রাজতন্ত্র প্রতিষ্ঠিত হয়। প্রথম ফয়সাল ইরাকের প্রথম বাদশাহ হন। তিনি ছিলেন মক্কার শরিফ হুসাইন বিন আলির পুত্র। তাদের পরিবারের উৎসভূমি ছিল হেজাজ। ব্রিটিশ সরকার একটি সাজানো গণভোটের মাধ্যমে ইরাকের রাজপরিবারকে ক্ষমতায় বসায়। ইরাকের অধিকাংশ শিয়া ও কুর্দিরা হাশিমিদের শাসনের বিরোধী ছিল। ১৯৫৮ সালে সংঘটিত ১৪ জুলাই বিপ্লব নামে পরিচিত ইরাকি জাতীয়তাবাদি অভ্যুত্থানে উৎখাত হওয়ার আগ পর্যন্ত ইরাকে রাজতন্ত্র প্রতিষ্ঠিত ছিল। বিপ্লবের পর ইরাক প্রজাতন্ত্র ঘোষিত হয়।